Source: https://www.postimees.ee/4500050/savisaare-kohtuprotsessi-tekkis-maaramata-ajaks-paus
Timestamp: 2018-12-16 22:59:49+00:00
Document Index: 6155988

Matched Legal Cases: ['kohus ', 'Kohus ', 'kohus ', 'kohus ', 'kohus ', 'Kohus ']

Savisaare kohtuprotsessi tekkis määramata ajaks paus - Krimi - Postimees: Värsked uudised Eestist ja välismaalt
Savisaare kohtuprotsessi tekkis määramata ajaks paus
Täiendatud kell 11.00
6. juuni 2018, 10:36
Keskerakonna endise esimehe Edgar Savisaare kohtuprotsessi tekib määramata ajaks paus ning istungeid ei toimu enne, kui Savisaare küsimus on saanud lõpliku lahenduse.
Kuna riigiprokuratuur otsustas vaidlustada Harju maakohtu eilse määruse Edgar Savisaare kohtu alt vabastamiseks, siis ei lähe Harju maakohus istungitega edasi enne, kui on selgunud kas Savisaare üle kohtumenetlus jätkub või mitte.
Ka kaitsjad nõustusid, et enne Savisaare küsimuse lahendamist ei saa tõendite sisulise arutamisega jätkata. Kohus nõustus menetluspooltega ning lükkas protsessi määramata ajaks edasi.
Kui Harju maakohus märkis teisipäeval, et tervisliku seisundi tõttu kohtu alt vabastamise määrus on lõplik ja ei kuulu vaidlustamisele, siis juhtiv riigiprokurör Steven Hristo Evestuse sõnul prokuratuur sellega ei nõustu ning seda toetab ka senine kohtupraktika. «Prokuratuur kasutab kindlasti oma õigust ja vaidlustab maakohtu teisipäevase määruse,» ütles Evestus kolmapäeval BNSile.
Priit Kutseri kriminaalmenetlusest vabastamine otsustatakse muust protsessist eraldi
Harju maakohus otsustas ka, et Tallinna endise linnaametniku Priit Kutseri kriminaalmenetluse lõpetamine otsustatakse muust kriminaalasjast eraldi ning selleks ei pea kõigi protsessi osaliste esindajad kohale tulema.
Riigiprokurör Steven-Hristo Evestus ütles täna kohtuistungil, et on nõus lõpetama otstarbekuse ehk oportuniteedi alusel kriminaalmenetluse Tallinna endise linnaametniku Priit Kutseri suhtes. Evestus ütles, et kui kohus on sellega nõus, siis on ta valmis Kutseri süüdistamise lõpetama.
Kohus ei ole veel otsustanud, millal Kutseri küsimus arutlusele tuleb.
Niguliste kirik jääb muuseumiks ja kontserdisaaliks 4 Loe artiklit
Tiina Kaukvere: nukraim avastus minu elus 48 Loe artiklit